Paavi Franciscus sanoo puolustavansa ilmaisunvapautta, mutta pitää tahallista provosointia vääränä.

Paavi puhui lehdistölle lentokoneessaan. AP

Paavi on tuominnut Pariisin terrori-iskut yksiselitteisesti, mutta toteaa myös, että ihmisillä on velvollisuus olla loukkaamatta muita.

- Et voi provosoida, et saa loukata toisten uskontoa tai pilkata sitä, paavi sanoi Reutersin mukaan.

Katolisen kirkon johtaja sanoo pitävänsä sekä ilmaisunvapautta että uskonnonvapautta perustavanlaatuisina ihmisoikeuksina. Paavin mielestä kaikilla on vapauden ohella myös velvollisuus puhua ajatuksensa julkisesti, mutta loukkaamatta.

Paavi teroitti ajatuksensa ottamalla esimerkiksi avustajansa.

- On totta, ettei saa reagoida väkivaltaisesti. Mutta jos hän, hyvä ystäväni, haukkuu äitiäni, hän voi odottaa nyrkiniskua. Se on normaalia, Franciscus sanoi.

- Ilmaisunvapaudella on rajansa.

Paavi otti esille myös aiemmat uskonsodat, kuten katolisten ristiretket islaminuskoisia vastaan. Hän painotti, ettei Jumalan nimessä saa tappaa missään tilanteessa.

Ei pelkää henkensä puolesta

Paavi puhui toimittajille lennolla Sri Lankasta Filippiineille. Hänen turvakseen on laitettu käsittämättömät 50 000 poliisia ja sotilasta. Kahdesti aiemmin paavi on joutunut Filippiineillä salamurhayrityksen kohteeksi. Vuonna 1970 papiksi naamioitunut bolivialaismies puukotti Paavali VI:tä. Vuonna 1995 terroristiryhmän pommijuoni paljastui onnekkaan asuntopalon ansiosta ennen kuin Johannes Paavali II ehti Manilaan.

Omasta turvallisuudestaan Franciscus ei ollut huolissaan.

- Olen Jumalan käsissä.

- Olenko peloissani? Tiedättehän, että minun vikoihini kuuluu runsas määrä huolettomuutta.Olen pyytänyt Luojalta vain, että hän soisi minulle sen armon, ettei minuun sattuisi, sillä en ole rohkea kohdatessani kipua. Olen hyvin arka, Franciscus vitsaili.

Filippiinien poliisi ei suhtautunut paavin turvallisuuteen yhtä huolettomasti. Filippiinien poliisin (PNP) ylikomisario Wilben Mayor sanoo hermoilleensa jo viikkoja.

- Tämä on hyvin haastavaa PNP:lle, Mayor totesi Reutersille.